钦定古今图书集成/明伦汇编/官常典/第718卷 > 麦铁杖 钱士雄 孟金叉
## 钦定古今图书集成/明伦汇编/官常典/第718卷 > 麦铁杖 钱士雄 孟金叉

按《北史》本传：“铁杖，始兴人也。贫贱，少骁勇，有膂力，日
行五百里，走及奔马。性疏诞，使酒，好交游，重信义，每
以渔猎为事，不修生业。陈大建中，结聚为群盗，广州
刺史欧阳𬱟俘之以献，没为官户，配执御伞。每罢朝
后，行百馀里，夜至南徐州，逾城而入，行光火劫盗，旦
还及牙时，仍又执伞，如此者十馀度，物主识之，州以”
状奏。朝士见铁杖每旦恒在，弗之信。后南徐州数告
变，尚书蔡征曰：“此可验矣。”于仗下时购以百金，求人
送诏书与南徐州刺史。铁杖出应募，赍亼而往，明旦
反奏事，帝曰：“信然，为盗明矣。”惜其勇捷，诫而释之。陈
亡后，徙居清流县，遇江东反，杨素遣铁杖头戴草束，
夜浮度江，觇贼中消息具知还报。后复更往，为贼所
禽。逆帅李棱缚送高智慧，行至庱亭，卫者憩食，哀其
餧，解手以给其餐。铁杖取贼刀，乱斩卫者，杀之皆尽，
悉割其鼻，怀之以归。素大奇之。后叙战勋，不及铁杖。
遇素驰驿归于京师，铁杖步追之，每夜则同宿。素见
而悟，特奏授仪同三司，以不识书放还乡里。成阳公
李彻称其骁武。开皇十六年，征至京师，除车骑将军。
仍从杨素北征突厥，加上开府。炀帝即位，汉王谅反，
从杨素击之，每战先登。进位柱国。除莱州刺史，无莅
政名。转汝南太守，稍习法令，群盗屏迹。后因朝集，考
功郎窦威嘲之曰：“麦是何姓？”铁杖应声曰：“麦豆不殊，
何忽相怪。”威𧹞然无以应，时人以为敏捷。寻除左屯
卫大将军，帝待之愈密。铁杖自以荷恩深重，每怀竭
命之志。及辽东之役，请为前锋。顾谓医者吴景贤曰：
“大丈夫性命自有所在，岂能艾炷灸頞，瓜蒂歕鼻，疗
黄不差，而卧死儿女手中乎？”将度辽，呼其三子曰：“阿
奴，当备浅色黄衫，吾荷国恩，今是死日，我得被杀，尔
当富贵。唯诚与孝，尔其勉之。”及济，桥未成，去东岸尚
数丈，贼大至，铁杖跳上岸，与贼战死。武贲郎将钱士
雄、孟金叉亦死之，左右更无及者。帝为之流涕，购得
其尸，赠光禄大夫、宿国公，谥曰武烈。子孟才嗣，授光
禄大夫。孟才二弟仲才、季才，俱拜正议大夫，赗赠钜
万，赐辒辌车，给前后部羽葆、鼓吹。命《平壤》道败将宇
文述等百馀人皆为执绋，王公以下送至郊外。《士雄》
赠左光禄大夫、右屯卫将军、武强侯，谥曰刚，子杰嗣。
《金叉》赠右光禄大夫，子《善谊》袭官。